<classify> Serengeti imefuzu fainali hizo kwa mara ya kwanza katika historia ya soka Tanzania baada ya Shirikisho la soka Tanzania TFF kushinda rufaa iliyokata Caf kupinga Congo Brazzavile kuchezasha mchezaji aliyezidi umri.Wajumbe walioteuliwa kwenye kamati hiyo ni Mkurugenzi wa Idara ya Habari Maelezo Hassan Abbasi, Mkurugenzi wa Global Publishers Eric Shigongo, Mkurugenzi wa Clouds Media, Ruge Mutahaba, Ofisa habari wa Airtel, Beatrice Singano, Mkurugenzi wa Azam, Charles Hillary, Mtangazaji wa radio Efm, Maulid Kitenge, Miss Tanzania mwaka 1995, Hoyce Temu na wasanii wa muziki wa bongo fleva, Ally Kiba na Nassib Abdul Diamond.Hiyo ni kamati ya pili kuundwa kwa ajili ya Serengeti Boys, wiki iliyopita TFF ilizindua kamati ya mfuko maalumu itakayoshughulika na kutafuta fedha kwa ajili ya ushiriki wa timu hiyo kwenye michuano hiyo.Akizungumza katika mjadala maalumu uliowahusisha wadau mbalimbali wa michezo kujadili namna ya timu ya soka ya Tanzania ya vijana chini ya umri wa miaka 23, Ngorongoro Heroes inafuzu michezo ya Olimpiki mwaka 2020 zitakazofanyika Tokyo, Japan, Nape alisema wanafanya hivyo ili kumpa nafasi kila Mtanzania kuguswa na timu hiyo na siyo kuliachia Shirikisho la soka peke yake.Kama Serikali dhamira yetu kubwa ni kuhakikisha Serengeti inakwenda Gabon na kutuwakilisha vyema siyo kushiriki ndiyo maana tumeanza maandalizi mapema kwa kuunda kamati mbalimbali lakini pia sisi Serikali tumeingia moja kwa moja katika jambo hilo na tunayaomba makampuni na watu mbalimbali kujitolea misaada ili kuhakikisha timu hii inapata maandalizi mazuri na kufanya kile tunachokitaka, alisema Nape.Waziri huyo alisema mchezo wa mpira ni jambo la nchi siyo la watu wachache kwa maana ya Serikali na TFF, hivyo ndiyo sababu ya kuirudisha timu hiyo kwa wananchi ili kila mmoja aweze kutoa mchango wake na ili waweze kufuta lawama kutoka kwa baadhi ya watu pindi inapotokea timu imefanya vibaya.Katika hatua nyingine, wadau mbalimbali wameishauri Serikali pamoja na TFF, kuhakikisha wanaandaa mikakati madhubuti ya kuzalisha wachezaji ambao wataisaidia Tanzania kufuzu michezo ya Olimpiki.Aliyekuwa Katibu Mkuu wa Yanga, Dk Jonas Tiboroha, alisema ili kufanikisha hilo, Serikali lazima ijiingize moja kwa moja kwenye michezo ikiwemo kurudisha michezo mashuleni ili kufanikisha kupatikana kwa wachezaji kiurahisi kama ilivyokuwa siku za nyuma na pia kuandaa sera maalumu kwa ajili ya sehemu ya kuanzia ili hilo liweze kufanikiwa.Aliyekuwa Mwenyekiti wa Chama cha Soka Tanzania FAT sasa TFF, Muhidin Ndolanga, amesema ili kufuzu fainali hizo lazima uwekezaji kwa vijana ufanywe kwa asilimia kubwa na kukataza njia za mkato ili kufikia mafanikio ambayo yapo kwa mataifa mengine yaliyopiga hatua katika mchezo huo.  <topic>: MICHEZO 